বহুদিন ধরেই টলিউড ভীষণভাবে কালো টাকা বা ভুয়ো অর্থলগ্নি সংস্থাগুলির টাকার উপরে নির্ভরশীল ছিল। সেক্ষেত্রে রোজ ভ্যালির অবদান অনেক। কালো টাকা হোক বা জনগণের থেকে অসৎ উপায়ে সংগৃহীত টাকা, এই সংস্থার বিনিয়োগে টলিউডে বেশ কিছু ভাল ছবি তৈরি হয়েছে এবং তার মধ্যে কয়েকটি জাতীয় ও আন্তর্জাতিক মঞ্চে বহু সুনামও কুড়িয়েছে। এর জন্য কিছু প্রশংসা তো অবশ্যই প্রাপ্য রোজ ভ্যালির সিনে ডিভিশনের ডিরেক্টরদের। বাংলার দুই বর্ষীয়ান পরিচালক এই ডিভিশনের দায়িত্বে ছিলেন। বাংলার দর্শকদের ভাল ছবি উপহার দেওয়ার জন্য তাঁরাও প্রশংসিত হয়েছেন। আবার আর এক পরিচালক ঠিক এই দায়িত্বে না থাকলেও রোজ ভ্যালি প্রযোজিত একটি ছবি পরিচালনা করে পারিশ্রমিক তো পেয়েছেনই, শোনা যাচ্ছে তার বাইরেও বহু সুযোগসুবিধে নিয়েছেন এই সংস্থার থেকে। সে সব সুবিধা থেকে বঞ্চিত হননি বাকি দুই পরিচালকও। 
এই মুহূর্তে অত্যন্ত উদ্বেগে রয়েছেন এই তিনজন। সিবিআই ঠিক কী চোখে দেখছে গোটা বিষয়টিকে, সেই নিয়ে দুশ্চিন্তায় ভুগছেন তাঁরা। সিবিআইয়ের ডাক আসতে পারে কি পারে না, নিরন্তর সেই জল্পনাই চলছে তাঁদের ঘনিষ্ঠ মহলে। তবে উদ্বেগে শুধু এঁরা নন, দু’তিনজন টলি নায়িকাও রয়েছেন যাঁরা বিভিন্ন সময়ে রোজ ভ্যালির পার্টিগুলিতে গিয়েছেন এবং তার জন্য মোটা টাকা পেয়েছেন। এই নায়িকারা প্রত্যেকেই বাংলা ছবির প্রথম সারির। এর মধ্যে একজন নায়িকা নিজে না গিয়ে তাঁর স্বামীকে রোজ ভ্যালির অফিসে পাঠাতেন বলেও শোনা গিয়েছে। সব কিছুই প্রমাণসাপেক্ষ। সিবিআইয়ের কাছে যদি প্রয়োজনীয় ফুটেজ বা অন্যান্য তথ্যপ্রমাণ থাকে তবেই তলব আসবে। তাই কিছুটা হলেও ‘সেফ জোনে’ আছেন নায়িকারা। সেক্ষেত্রে পরিচালকদের উদ্বিগ্ন হওয়ার কারণটা অনেক বেশি কারণ তাঁরা সরাসরি সংস্থার থেকে বেতন নিয়েছেন। 
আরও পড়ুন
রোজ ভ্যালি কাণ্ডে কত কোটির দুর্নীতি? হিসেব দেখে চোখ কপালে সিবিআইয়ের
ভোটের জন্য সুদীপ টাকা নিয়ে থাকলে বড় ব্যাপার নয়! কেন এমন দাবি মমতার?
সব মিলিয়ে টলিউডে কিন্তু উদ্বেগের চোরাস্রোত বইছে এবং সুদীপ বন্দ্যোপাধ্যায়ের গ্রেফতারির পরে আরও বেশি করে আতঙ্ক বেড়েছে।